《金菊对芙蓉 层云阁阴，春寒不休，年年梅子黄时，客怀如是》
清代·蒋春霖

日澹还收，云低不落，轻寒轻暖轻阴。正珠弦响涩，宽褪湘琴。

兽炉潮晕香迟起，似泼水庭户愔愔。疏帘影里，昼长人懒，都恋香衾。

费尽春深春浅，把春人酿作、梅子酸心。怕东风去后，梦更难寻。

近来天亦愁如睡，锁山眉、雨意沈沈。无端送别，絮飞花落，偏是而今。

作者简介：蒋春霖（1818～1868）晚清词人。字鹿潭，江苏江阴人，后居扬州。咸丰中曾官两淮盐大使，遭罢官。一生潦倒，后因情事投水自杀（一说仰药死）。早年工诗，中年一意于词，与纳兰性德、项鸿祚有清代三大词人之称，所作《水云楼词》以身遭咸丰间兵事，特多感伤之音，诗作传世仅数十首，称《水云楼賸稿》。